ΚΑΝΟΝΙΣΜΟΣ (ΕΟΚ) αριθ. 846/72 ΤΟΥ ΣΥΜΒΟΥΛΙΟΥ της 24ης Απριλίου 1972 περί θεσπίσεως ειδικών μέτρων για την ανάθεση των εργασιών μεταποιήσεως των τοματών που έχουν αποτελέσει αντικείμενο μέτρων παρεμβάσεως

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό αριθ. 159/66/ΕΟΚ του Συμβουλίου, της 25ης Οκτωβρίου 1966, περί συμπληρωματικών διατάξεων για την κοινή οργάνωση αγοράς στον τομέα των οπωροκηπευτικών(1), όπως τροποποιήθηκε τελευταία από τον κανονισμό (ΕΟΚ) αριθ. 1425/71(2), και ιδίως το άρθρο 14,

την πρόταση της Επιτροπής,

Εκτιμώντας:

ότι το άρθρο 7β) του κανονισμού αριθ. 159/66/ΕΟΚ προβλέπει ότι τα προϊόντα που έχουν αποτελέσει αντικείμενο μέτρων παρεμβάσεως μπορούν να μεταποιηθούν με σκοπό τη δωρεάν διανομή τους σε αγαθοεργίες ή σε φιλανθρωπικά ιδρύματα καθώς και σε πρόσωπα που αναγνωρίσθηκαν από την εθνική τους νομοθεσία, ως έχοντα δικαίωμα δημοσίας συνδρομής- ότι κατά την παράγραφο 3 του εν λόγω άρθρου, οι εργασίες μεταποιήσεως ανατίθενται στη βιομηχανία με διαγωνισμό-

ότι ως προς τις τομάτες, η πείρα έδειξε ότι τα προϊόντα αυτά, που φθείρονται γρήγορα, μπορούν να αποτελέσουν αντικείμενο αποσύρσεων που είναι απρόβλεπτες και συγκεντρωμένες σε βραχύ χρονικό διάστημα- ότι η διαδικασία του διαγωνισμού, λόγω των προθεσμιών που επιβάλλονται για τη διεξαγωγή του, δεν είναι πάντοτε τέτοιας φύσεως, ώστε να επιτρέπεται η μεγαλύτερη δυνατή χρησιμοποίηση των τοματών που αποσύρονται από την αγορά- ότι πρέπει, υπό αυτές τις συνθήκες, να προβλεφθεί η δυνατότητα αναθέσεως των εργασιών μεταποιήσεως και δι' απ' ευθείας συμβάσεων-

ότι πρέπει να καθορισθούν τα όρια, μέσα στα οποία μπορεί να ανατεθεί σύμβαση,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Κατά παρέκκλιση του άρθρου 7β) παράγραφος 3 τρίτο εδάφιο του κανονισμού αριθ. 159/66/ΕΟΚ, οι οργανισμοί που ορίζονται από τα Κράτη μέλη μπορούν να αναθέτουν στη βιομηχανία, δι' απ' ευθείας συμβάσεων τις εργασίες μεταποιήσεως των τοματών σε χυμό και σε τοματοπολτό.

Άρθρο 2

Για την εφαρμογή του παρόντος κανονισμού η ανάθεση των εργασιών μεταποιήσεως μπορεί να συντελεσθεί μόνο σε τιμές που αντιστοιχούν στις ευνοϊκότερες συνθήκες μεταποιήσεως.

Άρθρο 3

Όταν ένα Κράτος μέλος προτίθεται να προσφύγει στις διατάξεις του παρόντος κανονισμού, πληροφορεί αμέσως περί τούτου τα άλλα Κράτη μέλη και την Επιτροπή.

Άρθρο 4

Τα Κράτη μέλη πληροφορούν την Επιτροπή τουλάχιστο μία φορά το μήνα, για τις ποσότητες για τις οποίες και τις τιμές με τις οποίες έγινε προσφυγή στις διατάξεις του παρόντος κανονισμού.

Άρθρο 5

Οι λεπτομέρειες εφαρμογής του παρόντος κανονισμού καθορίζονται, αν παρίσταται ανάγκη, κατά τη διαδικασία που προβλέπεται στο άρθρο 13 του κανονισμού αριθ. 23 περί της βαθμιαίας δημιουργίας κοινής οργανώσεως αγοράς στον τομέα των οπωροκηπευτικών(3), όπως τροποποιήθηκε τελευταία από τον κανονισμό (ΕΟΚ) αριθ. 2727/71(4).

Άρθρο 6

Ο παρών κανονισμός αρχίζει να ισχύει την επομένη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στο Λουξεμβούργο, στις 24 Απριλίου 1972.

Για το Συμβούλιο

Ο Πρόεδρος

G. THORN

(1) ΕΕ αριθ. 192 της 27.10.1966, σ. 3286/66.

(2) ΕΕ αριθ. Ν 151 της 7.7.1971,σ. 1.

(3) ΕΕ αριθ. 30 της 20.4.1962, σ. 965/62.

(4) ΕΕ αριθ. Ν 282 της 23.12.1971, σ. 8.